Падина (област Кърджали)

Па̀дина е село в Южна България. То се намира в община Ардино, област Кърджали.

География 

Село Падина се намира в източната част на Западните Родопи, на 10 – 15 km западно от границата им с Източните Родопи, на около 29 km запад-югозападно от град Кърджали и 10 km юг-югозападно от град Ардино.

Състои се от пет махали: Падина, Звегор, Байчево, Жеден и Узунова. Историята е обединила тези пет махали в едно родопско село разположено в планината, взело името на най-старата махала, която е разположена в подножието на връх Свети Илия – висок 1001,9 m.

Село Падина има континентално-средиземноморски климат, който се отличава с мека и влажна зима и горещо и сухо лято. Агроклиматичните ресурси са подходящи за отглеждането на топлолюбиви земеделски култури – предимно ориенталски тютюн, картофи, ливадни фуражни култури, за пасища и трайни насаждения. Съвсем малки участъци са благоприятни за отглеждане на захарно цвекло, ягоди и някои зеленчукови култури (домати, чушки, фасул и други). През първото десетилетие на 21 век са обособени няколко ябълкови градини, който дават реколта с отлични вкусови качества. В селото работи мандра, която произвежда висококачествени продукти (кашкавал, кисело мляко, масло, топени и пушени сирена и извара).

При преброяването на населението към 1 февруари 2011 г., от обща численост 982 лица, за 515 лица е посочена принадлежност към „българска“ етническа група, за 4 – към „турска“, за 38 – към други, за 8 – не се самоопределят и за 417 не е даден отговор.

История 
Според предания, махалата се е образувала от заселили се навремето овчари, докарали на паша стадата си в района, и с течение на времето се е развила и обособила до днешния си вид.

Селото – тогава махала с име Макмулу, Макмулар – е в България от 1912 г. Преименувано е на Падина с министерска заповед № 2820, обнародвана на 14 август 1934 г. Признато е от махала за село с министерска заповед № 1014, обнародвана на 11 май 1942 г.

През 1981 г. от Падина е отделено село Байчево, което през 2000 г. отново е присъединено към Падина.

Във фондовете на Държавния архив Кърджали се съхраняват документи от съответни периоди на/за:
 Списък на фондове от масив „K“:
– Народно основно училище „Кирил и Методий“ – с. Падина, Кърджалийско; фонд 133K; 1935 – 1943;
 Списък на фондове от масив „С“:
– Народно основно училище „Кирил и Методий“ – с. Падина, Кърджалийско; фонд 194; 1948 – 1995; Промени в наименованието на фондообразувателя:
> Народно основно училище „Кирил и Методий“ – с. Падина, Кърджалийско (1948 – 1988);
> Основно училище „Кирил и Методий“ – с. Падина, Кърджалийско (1988 – 1993);
> Основно училище „Св. Св. Кирил и Методий“ – с. Падина, Кърджалийско (1993–)

Обществени институции 
Село Падина към 2020 г. е център на кметство Падина.

В селото към 2020 г. има основно училище „Св. св. Кирил и Методий“, детска градина, читалище и джамия.

Културни и природни забележителности 
 в подножието на връх Свети Илия са изградени вили, подходящи за отдих и туризъм
 близо до върха, на едно от най-красивите места, е построен ловен заслон „Свети Илия“
 рибарник подходящ за спортен риболов – Крива река
 местност Калето-Жеден
 щраусова ферма Звегор
 пещера Дупката, Байчево

Източници и бележки 

Села в област Кърджали
Населени места в община Ардино